ai4bharat/Pralekha huggingface dataset:
தகவல் மற்றும் ஒலிபரப்பு அமைச்சகம்
யூடியூபில் 4 மில்லியன் சந்தாதாரர்களுக்கும் அதிகமானோரை டிடி நியூஸ் பெற்றுள்ளது, 2017 முதல் 15 மில்லியன் சந்தாதாரர்களை பிரசார் பாரதி பெற்றுள்ளது
பார்வையாளர்களின் மாறிவரும் தேவைகளுக்கேற்ப, தூர்தர்ஷன் மற்றும் அகில இந்திய வானொலியில் உள்ள பிரச்சார் பாரதியின் டிஜிட்டல் தளங்கள் தொடர்ந்து வளர்ச்சியடைந்து வரும் நிலையில், சந்தாதாரர்கள், பின்தொடர்வோர், பார்வைகள் மற்றும் நிகழ்ச்சிகளை விரும்புவோர் எண்ணிக்கை தொடர்ந்து உயர்ந்து வருகிறது.
சமீபத்திய மைல்கல்லாக, யூடியூபில் 4 மில்லியன் சந்தாதாரர்களுக்கும் அதிகமானோரை டிடி நியூஸ் பெற்றுள்ளது. 2017 முதல் 2021  வரை தூர்தர்ஷன் மற்றும் அகில இந்திய வானொலி ஆகியவை இணைந்து  15 மில்லியன் சந்தாதாரர்களை யூடியூபில் பெற்றுள்ளன. தற்போதைய டிஜிட்டல் சந்தாதாரர் எண்ணிக்கை 1.73 கோடியாக உள்ளது.
டிடி நியூஸ் மற்றும் டிடி நேஷ்னல் ஆகியவற்றின் யூடியூப் அலைவரிசைகள் பல லட்சக்கணக்கான சந்தாதாரர்களோடு முன்னணியில் இருக்கும் நிலையில், பிரச்சார் பாரதி ஸ்போர்ட்ஸ் மற்றும் டிடி கிசான் ஆகியவற்றின் யூடியூப் அலைவரிசைகள் விரைவில் 10 லட்சம் சந்தாதாரர்கள் எண்ணிக்கையை தொடவுள்ளன. அகில இந்திய வானொலியை பொருத்தவரை, அதன் தேசிய செய்தி யூடியூப் அலைவரிசையான நியூஸ் ஆன் ஏர் அஃபிஷியல் முன்னணியில் உள்ளது.
பிராந்திய மொழி அலைவரிசைகளை பொருத்தவரை, டிடி சந்தனா , டிடி சஹயாத்ரி , டிடி சப்தகிரி , டிடி பாங்க்ளா, டிடி கிர்னார் , ஏர் இம்பால் மற்றும் அகில இந்திய வானொலியின் வடகிழக்கு சேவை லட்சக்கணக்கான சந்தாதாரர்களை யுடியூபில் பெற்றுள்ளன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1749284
(Visitor Counter : 142
சிறப்பு சேவைகள் மற்றும் கட்டுரைகள்
மத்திய அரசுப் பணியாளர் தேர்வாணையம் சுருக்கெழுத்தாளர் நிலை சி & டி தேர்வு 2020 
மத்திய அரசுப் பணியாளர் தேர்வாணையம்  சுருக்கெழுத்தாளர் சி & டி நிலைத் தேர்வு 2020-ஐ, கணினி மூலம் நடத்த உள்ளது.
தென் மண்டலத்தில், 49,609 விண்ணப்பதாரர்கள் இத்தேர்வை எழுத அனுமதிக்கப்பட்டுள்ளனர். இந்தத் தேர்வுகள், தமிழ்நாட்டில் சென்னை, கோயம்புத்தூர், மதுரை, திருச்சிராப்பள்ளி மற்றும் திருநெல்வேலியிலும், ஆந்திராவில் குண்டூர், கர்னூல், ராஜமுந்திரி, திருப்பதி, விஜயவாடா மற்றும் விசாகப்பட்டினம் ஆகிய இடங்களிலும், தெலங்கானாவில் ஹைதராபாத், வாரங்கல் என மொத்தம் 13 இடங்களில் 23 மையங்களில் நடைபெறவுள்ளது.
தென் மண்டலத்தில் இந்த தேர்வுகள் நவம்பர் 11, 12 மற்றும் 15 ஆகிய மூன்று நாட்களிலும் காலை 9 மணி முதல் நண்பகல் 11 மணி வரை ஒரு அணியாகவும், பிற்பகல் 2 மணி முதல் 4 மணிவரை இரண்டாவது அணியாகவும் நடைபெறும்.
தேர்வுக்கான மின்னணு அனுமதி சீட்டுகளை, தேர்வாணையத்தின் இணையதளத்தில் இருந்து, தேர்வு தேதிக்கு நான்கு நாட்கள் முன்பிருந்து பதிவிறக்கம் செய்து கொள்ளலாம். இதுபற்றிய தகவல்கள் விண்ணப்பதாரர்களுக்கு அவர்களது செல்போனில் குறுந்தகவல் மூலமாகவும், மின்னஞ்சல் வாயிலாகவும் தெரிவிக்கப்பட்டுள்ளது.
விண்ணப்பதாரர்கள் கைக்கடிகாரம், புத்தகங்கள், காகிதத் துண்டுகள், பத்திரிகைகள், மின்னணு சாதனங்கள்  தேர்வு கூடத்திற்குள் அனுமதிக்கப்படாது. தடை செய்யப்பட்ட இந்தப் பொருட்களை யாராவது வைத்திருப்பது கண்டுபிடிக்கப்பட்டால் சம்பந்தப்பட்ட விண்ணப்பதாரரின் விண்ணப்பம் ரத்து செய்யப்படுவதுடன், அவர்கள் மீது சட்ட / குற்றவியல் ரீதியான நடவடிக்கை மேற்கொள்ளப்பட்டு, மூன்று முதல் ஏழு ஆண்டுகளுக்கு தேர்வு எழுத தடை விதிக்கப்படும்.
மின்னணு வடிவிலான தேர்வு நுழைவுச்சீட்டு மற்றும் அசல் அடையாள அட்டை எடுத்துவராத விண்ணப்பதாரர்கள் தேர்வு கூடத்திற்குள் அனுமதிக்கப்பட மாட்டார்கள். தேர்வுக்கூட அனுமதி சீட்டில் பார் கோடு தெளிவாக தெரியும் வகையில் இருக்க வேண்டும்.
மேல் விவரங்கள் / சந்தேகங்களுக்கு தேர்வாணையத்தின் தென்மண்டல அலுவலகத்தின் உதவி எண்  உதவி எண் மூலம் தொடர்பு கொள்ளலாம்.
கொவிட்-19 தொற்றைக் கருத்தில் கொண்டு
ஆணையம் தேவையான நடவடிக்கைகளை எடுத்துள்ளது. தேர்வுகளை சுமூகமாகவும் பாதுகாப்பாகவும் நடத்தும் வகையில் மின்னணு வடிவிலான நுழைவுச் சீட்டில் கொடுக்கப்பட்டுள்ள அறிவுறுத்தல்களை விண்ணப்பதாரர்கள் பின்பற்ற வேண்டும் என்று மத்திய அரசுப் பணியாளர் தேர்வாணையத்தின் இணைச் செயலரும், தென்மண்டல இயக்குநருமான திரு. கே. நாகராஜா கேட்டுக் கொண்டுள்ளார்.
நுகர்வோர் நலன், உணவு மற்றும் பொது விநியோகம் அமைச்சகம்
சர்க்கரைத் துறையில் தற்போது நிலவும் நெருக்கடியைச் சமாளிப்பதற்கான தலையீட்டுக்கு அமைச்சரவை ஒப்புதல்
சர்க்கரை ஆலைகள் மூடப்படுவதன் விளைவாக விவசாயிகளுக்குப் பெரிய அளவில் கரும்பு விலை பாக்கி நிலவும் பிரச்சினையில் முன்னேற்றம் ஏற்படுத்துவதற்காகப் பிரதமர் திரு. நரேந்திர மோடி தலைமை வகித்த மத்திய அமைச்சரவை ரூ. 7,000 கோடி அளவுக்கான கீழ்க்காணும் நடவடிக்கைகளுக்கு ஒப்புதல் அளித்துள்ளது:
- ஓர் ஆண்டுக்கான 30 லட்சம் மெட்ரிக் டன் சர்க்கரையின் கையிருப்பை உருவாக்குதல். இதற்காக ரூ. 1,175 கோடி அளவுக்குச் செலவு ஆகும். ஆயினும் சர்க்கரையின் சந்தை விலை மற்றும் இருப்பு அடிப்படையில், உணவு மற்றும் பொதுவினியோகத் துறை எந்த நேரத்திலும் இதனைப் பரிசீலனைக்குட்படுத்தலாம். இந்தத் திட்டத்தின் கீழ் செலவிடப்பட்ட தொகையைக் காலாண்டு அடிப்படையில் திரும்பப் பெறலாம். விவசாயிகளின் கரும்பு விலை நிலுவைத் தொகையானது ஆலைகள் சார்பாக அவர்களின் வங்கிக் கணக்கில் நேரடியாகச் செலுத்தப்படும்.
- அவசியப் பொருட்கள் சட்டம், 1955 –ன் கீழ், சர்க்கரை விலை  உத்தரவு, 2018 அறிவிக்கை வெளியிட
வெள்ளை/சுத்திகரிக்கப்பட்ட சர்க்கரையின் குறைந்தபட்ச விற்பனை விலையை ஆலை வாயிலில் நிர்ணயிப்பதால் வெள்ளை/சுத்திகரிக்கப்பட்ட சர்க்கரையை உள்ளூர் சந்தையில் சர்க்கரை ஆலையால் விற்கவோ வினியோகிக்கவோ முடியாது. வெள்ளை சர்க்கரையின் குறைந்தபட்ச விற்பனை விலையானது கரும்பின் நியாயமான பரிவர்த்தனை விலை மற்றும் வெள்ளை/சுத்திகரிக்கப்பட்ட சர்க்கரையின் குறைந்தபட்ச மாற்று அடக்கவிலை அடிப்படையில் நிர்ணயிக்கப்படும். வெள்ளை/சுத்திகரிக்கப்பட்ட சர்க்கரையின் குறைந்தபட்ச விற்பனை விலையானது ஆரம்பத்தில் ரூ.29 / கிலோ ஒன்றுக்கு என நிர்ணயிக்கப்படும். இது உணவு மற்றும் பொதுவினியோகத் துறையால் அவ்வப்போது நியாயமான பரிவர்த்தனை விலை முதலியவற்றின் திருத்தத்தின் அடிப்படையில் திருத்தியமைக்கப்படலாம். இது நுகர்வோர்களுக்கு நியாயமான விலையில் சர்க்கரை கிடைப்பதைப் பாதிக்காது. சர்க்கரையின் சில்லறை விற்பனை விலையை முற்றிலும் கட்டுப்பாட்டில் வைத்திருப்பதற்கான ஏற்பாட்டை அரசு உத்தரவாதப்படுத்தும். தற்போது, சர்க்கரை ஆலைகளின் சரக்கிருப்பை வரையறைப்படுத்துவதன் மூலம் இது செய்யப்படும். நடப்பு சர்க்கரைப் பருவத்தின்  இருப்பானது ஆரம்பத்தில் வரையறுக்கப்பட்டு, உணவு மற்றும் பொதுவினியோகத் துறையால் எந்த நேரத்திலும் மறுபரிசீலனை செய்யப்படலாம்.
- தற்போதைய வடிசாலைகளை மேம்படுத்துவதன் மூலமும் சுத்திகரிப்புக் கொதிகலன்களை நிறுவுதல் மற்றும் சர்க்கரை ஆலைகளில் புதிய வடிசாலைகளை அமைத்தல் ஆகியவற்றின் வாயிலாகவும் சர்க்கரை ஆலைகளின் திறனை அதிகரிக்கலாம். அதிகப்பட்சம் ரூ.1,332 கோடி அளவுக்கு, கடனைக் காலம் தாழ்த்திச் செலுத்துவதற்கான சட்ட இசைவுக் காலம் உள்ளிட்டு வட்டிமானியத் தொகையை ஐந்தாண்டு காலத்திற்கு அரசு ஏற்றுக்கொள்ளும்.
(Visitor Counter : 123
நுகர்வோர் நலன், உணவு மற்றும் பொது விநியோகம் அமைச்சகம்
கடந்த வருடத்தின் இதே காலகட்டத்தை விட 15.91% அதிக நெல் கொள்முதல்
நடப்பு காரீப் சந்தைக் காலத்தில் , காரீப் பயிர்களை, விவசாயிகளிடமிருந்து குறைந்தபட்ச ஆதரவு விலைக்கு அரசு தொடர்ந்து கொள்முதல் செய்து வருகிறது.
பஞ்சாப், ஹரியானா, உத்தரப் பிரதேசம், தமிழ்நாடு, உத்தரகாண்ட், தெலங்கானா, சண்டிகர், ஜம்மு காஷ்மீர், குஜராத், ஆந்திரப் பிரதேசம், ஒடிசா, மகாராஷ்டிரா, மத்தியப் பிரதேசம், பிகார், சத்திஸ்கர், கேரளா, மேற்கு வங்கம், அசாம், கர்நாடகா, ஜார்கண்டில் மற்றும் திரிபுராவில் நெல் கொள்முதலில் நல்ல முன்னேற்றம் ஏற்பட்டுள்ளது.
இங்கு 2021 பிப்ரவரி 19 வரை 651.07 லட்சம் மெட்ரிக் டன் நெல் கொள்முதல் செய்யப்பட்டுள்ளது. கடந்தாண்டில் இதே காலத்தில் 561.67 லட்சம் மெட்ரிக் டன் நெல் கொள்முதல் செய்யப்பட்டிருந்தது.
கடந்த ஆண்டுடன் ஒப்பிடும் போது இந்தாண்டு இது வரை செய்யப்பட்டுள்ள நெல் கொள்முதல் 15.91 சதவீதம் அதிகமாகும்.
நடப்பு காரீப் சந்தை காலத்தில் 93.93 லட்சம் விவசாயிகள் ஏற்கனவே பயனடைந்துள்ளனர். இவர்கள் தங்களது விளைபொருட்களுக்கு குறைந்தபட்ச ஆதரவு விலையாக ரூ. 1,22,922.58 கோடி பெற்றுள்ளனர்.
மேலும், மாநிலங்களின் வேண்டுகோள்படி, தமிழ்நாடு, கர்நாடகா, மகாராஷ்டிரா, தெலங்கானா, குஜராத், ஹரியானா, உத்தரப் பிரதேசம், ஒடிசா, ராஜஸ்தான் மற்றும் ஆந்திரப் பிரதேசத்திலிருந்து 51.92 லட்சம் மெட்ரிக் டன் பருப்பு மற்றும் எண்ணெய் வித்துக்கள் ஆதரவு விலையில் கொள்முதல் செய்யவும் ஒப்புதல் வழங்கப்பட்டுள்ளது.
மேலும், ஆந்திரப் பிரதேசம், கர்நாடகா, தமிழ்நாடு மற்றும் கேரளா ஆகிய மாநிலங்களில் இருந்து 1.23 லட்சம் மெட்ரிக் டன் கொப்பரை தேங்காய் கொள்முதல் செய்யவும் அனுமதி வழங்கப்பட்டுள்ளது.
சந்தை விலை, குறைந்தபட்ச ஆதரவு விலையை விட குறைந்தால், மற்ற மாநிலங்களில் பருப்பு மற்றும் எண்ணெய் வித்துக்கள் கொள்முதல் ஒப்புதல் வழங்கப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1699689
(Visitor Counter : 136
மத்திய அமைச்சரவை
சார்க் உறுப்பு நாடுகளுக்கு இடையே நாணய பரிமாற்ற ஏற்பாட்டுக்கான கட்டமைப்பின் திருத்தத்திற்கு மத்திய அமைச்சரவை ஒப்புதல் அளித்துள்ளது. இந்த வசதியின் ஒட்டுமொத்த வடிவமைப்பு 400 மில்லியன் அமெரிக்க டாலர் மதிப்பிலான காத்திருப்பு பரிமாற்றத்தை உள்ளடக்கியது.
சார்க் உறுப்பு நாடுகளுக்கு இடையே நாணய பரிமாற்ற ஏற்பாட்டுக்கான கட்டமைப்பின் திருத்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை கடந்த காலத்தை உள்ளடக்கிய ஒப்புதலை வழங்கியுள்ளது. இந்த வசதி ஒட்டுமொத்த வடிவமைப்பிற்குள் 400 மில்லியன் அமெரிக்க டாலர் மதிப்பிலான காத்திருப்பு பரிமாற்றத்தை உள்ளடக்கியது. அதோடு சார்க் உறுப்பு நாடுகளின் நிபந்தனைகளின் உரிய பரிசீலனை மற்றும் இந்தியாவின் உள்நாட்டுத் தேவைகளின் அடிப்படையில், இயக்க முறையைப் பொறுத்தவரை அதற்கான உள்ளடக்கிய நெகிழ்வும், பரிமாற்றத்தின் கால அளவும், அதன் ஓட்டமும் இவற்றில் அடங்கியுள்ளன.
முக்கியக் கூறு:
அதிகப்படியான நிதிசார்ந்த நிச்சயமற்ற நிலை மற்றும் உலகளாவிய பொருளாதாரத்தின் சார்க் நாடுகளின் குறைந்த கால பரிமாற்றத் தேவைகள், ஏற்றுக்கொள்ளப்பட்ட அளவைவிட அதிகமாக இருக்கும். ஒப்புதல் வழங்கப்பட்ட சார்க் பரிமாற்ற கட்டமைப்பில் காத்திருப்பு பரிமாற்றம் இணைக்கப்பட்டிருப்பது, கட்டமைப்பிற்கு தேவையான நெகிழ்வுத் தன்மையை வழங்கும். அதோடு சார்க் உறுப்பு நாடுகளின் நாணயக் கோரிக்கைகள் மீது இந்தியா உடனடியாக நடவடிக்கை எடுக்க இது வழிவகுக்கும். தற்போது சார்க் பரிமாற்ற கட்டமைப்பின் கீழ் பரிந்துரைக்கப்பட்டுள்ள பரிமாற்ற நாணய அளவை தாண்டுவதற்கும் இது ஏதுவாக இருக்கும்.
தொழிலாளர் மற்றும் வேலைவாய்ப்பு அமைச்சகம்
2022 மார்ச் மாதத்திற்கான வேளாண் மற்றும் ஊரகத் தொழிலாளர்கள் சார்ந்த அகில இந்திய நுகர்வோர் குறியீட்டு எண்கள்: தமிழ்நாடு முதலிடம்
2022 மார்ச் மாதத்திற்கான வேளாண் மற்றும் ஊரகத் தொழிலாளர்கள் சார்ந்த அகில இந்திய நுகர்வோர் குறியீட்டு எண் தலா 3 புள்ளிகள் உயர்ந்து, வேளாண் தொழிலாளர்களுக்கு 1098-ஆகவும், ஊரகத் தொழிலாளர்களுக்கு 1109 ஆகவும் கணக்கிடப்பட்டுள்ளது.
வேளாண் தொழிலாளர்களுக்கான குறியீட்டு எண்ணின் வரிசையில் 1282 புள்ளிகளுடன் தமிழ்நாடு முதலிடத்தில் இருக்கிறது. 876 புள்ளிகளுடன் இமாச்சலப் பிரதேசம் கடைசி இடத்தில் உள்ளது.
ஊரகத் தொழிலாளர்களுக்கான குறியீட்டு எண்ணின் பட்டியலில் 1270 புள்ளிகளுடன் தமிழ்நாடு முதலிடத்திலும், 926 புள்ளிகளுடன் இமாச்சலப் பிரதேசம் கடைசி இடத்திலும் உள்ளன.
விவசாயம் மற்றும் கிராமப்புறத் தொழிலாளர்களுக்கான நுகர்வோர் விலைக் குறியீட்டு எண்களில் அதிகபட்ச சரிவு முறையே தமிழ்நாட்டிலும் கர்நாடகத்திலும்  ஏற்பட்டுள்ளது . முக்கியமாக அரிசி, தானியங்கள், வெற்றிலை, மீன், காய்கறிகள் மற்றும் பழங்கள் உள்ளிட்டவற்றின் விலை வீழ்ச்சி இதற்கு காரணமாகும்.
கோதுமை, ஆட்டுக்கறி, பால், கடலை எண்ணெய், பச்சை மிளகாய், பருத்தி உள்ளிட்டவற்றின் விலை உயர்வின் காரணமாக, விவசாய மற்றும் கிராமப்புற தொழிலாளர்களுக்கான நுகர்வோர் விலைக் குறியீட்டு எண்களில் அதிகபட்சமாக உயர்வை மகாராஷ்டிரா மற்றும் ராஜஸ்தான் சந்தித்துள்ளன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1818641
பிரதமர் அலுவலகம்
செஷல்ஸ் நாடாளுமன்ற பிரதிநிதிகள் பிரதமருடன் சந்திப்பு
செஷல்ஸ் நாடாளுமன்றத்தின் 12 உறுப்பினர் கொண்ட பிரதிநிதிகள் புது தில்லியில் இன்று பிரதமர் திரு. நரேந்திர மோடியை சந்தித்தனர். இந்தக் குழுவிற்கு நாடாளுமன்ற மக்களவை தலைவர் மேதகு பேட்ரிக் பிள்ளை தலைமை தாங்கினார். அரசு அலுவல் குழு தலைவர் மேதகு சார்லஸ் டி. கமர்மோண்டும் இக்குழுவில் இடம்பெற்று இருந்தார்.
இரு நாடுகளின் நாடாளுமன்றங்களுக்கு இடையே பரிமாற்றங்கள் அதிகரித்திருப்பதற்கு பிரதமர் வரவேற்பு தெரிவித்தார். இந்தியா மற்றும் செஷல்ஸ் இடையேயான துடிப்பான மற்றும் வலுவான உறவுகள் குறித்தும் பிரதமர் பாராட்டு தெரிவித்தார். கடந்த 2015ஆம் ஆண்டு மார்ச் மாதத்தில் தாம் மேற்கொண்ட செஷல்ஸ் பயணம் பற்றி நினைவுகூர்ந்த பிரதமர், அது இரண்டு நாடுகளுக்கிடையே ஆழ்ந்த ஒத்துழைப்பு அதிகப்படுத்தியிருப்பதாகக் கூறினார்.
இரண்டு நாடுகளுக்கிடையேயான ஒத்துழைப்பு மற்றும் மக்களுக்கிடையேயான பரிமாற்றத்தை மேலும் வலுப்படுத்துவது தொடர்பான தமது கருத்துக்களை, குழுவினர் பிரதமரிடம் பகிர்ந்து கொண்டனர்.
நமது நாடாளுமன்றத்தின் மக்களவை தலைவரின் அழைப்பின் பேரில், செஷல்ஸ் நாடாளுமன்ற பிரதிநிதிகள் குழுவினர் அலுவலகப் பயணமாக இந்தியா வந்துள்ளனர்.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 140 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 140 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 18.80 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1779947
(Visitor Counter : 157
பிரதமர் அலுவலகம்
உலக சுகாதார அமைப்பின் தலைமை இயக்குநர் டாக்டர் டெட்ரோஸ் கெப்ரேயசஸுடன் பிரதமர் சந்திப்பு
குஜராத் மாநிலம் ஜாம்நகரில் உலக சுகாதார அமைப்பின் தலைமை இயக்குநர் டாக்டர் டெட்ரோஸ் கெப்ரேயசஸை பிரதமர் திரு. நரேந்திர மோடி இன்று சந்தித்தார். முன்னதாக, உலக சுகாதார அமைப்பின் பாரம்பரிய மருத்துவத்திற்கான உலகளாவிய மையத்தின் திறப்பு விழாவில் இரு தலைவர்களும் சந்தித்தனர்.
இது குறித்து பிரதமர் தமது டுவிட்டரில் கூறியிருப்பதாவது:
" டாக்டர் டெட்ரோஸை சந்தித்து சுகாதாரத் துறையை மேலும் வலுப்படுத்துவது பற்றி உரையாடுவதில் எப்பொழுதும் மகிழ்ச்சி. அவர் தமது வாழ்க்கையில் இந்திய ஆசிரியர்களின் பங்கினை எப்போதும் போற்றுகிறார். இன்று, அவர் தமது குஜராத்தி மொழி திறமைகளுக்காகவும் நிறைய பாராட்டுகளைப் பெற்றார்!”
மத்திய பணியாளர் தேர்வாணையம்
2020 மார்ச், ஏப்ரல், மே மாதங்களில் இறுதி செய்யப்பட்டுள்ள நியமன முடிவுகள்: மத்திய பணியாளர் தேர்வாணையம் வெளியீடு
இந்த ஆண்டு மார்ச், ஏப்ரல், மே மாதங்களுக்கான நியமன முடிவுகளை மத்திய பணியாளர் தேர்வாணையம் இறுதி செய்துள்ளது. தேர்ந்தெடுக்கப்பட்ட தேர்வர்களுக்கு தனியே தபால் மூலம் தகவல் தெரிவிக்கப்பட்டுள்ளது. தேர்ந்தெடுக்கப்பட்டவர்களின் பட்டியல்: https://static.pib.gov.in/WriteReadData/userfiles/PIB%20Delhi/8777.pdf
வணிகம் மற்றும் தொழில்துறை அமைச்சகம்
இந்தியாவின் சரக்கு ஏற்றுமதி சுமார் 390 பில்லியன் அமெரிக்க டாலர்களை எட்டியுள்ள நிலையில் நடப்பு நிதியாண்டில் நிச்சயமாக 400 பில்லியன் டாலர்களைத் தாண்டும்: திரு பியூஷ் கோயல்
இந்தியாவின் சரக்கு ஏற்றுமதி மார்ச் 14-ம் தேதி வரை சுமார் 390 பில்லியன் அமெரிக்க டாலர்களை எட்டியுள்ளது என்றும், நடப்பு நிதியாண்டில் நிச்சயமாக 400 பில்லியன் டாலர்களைத் தாண்டும் என்றும் மத்திய வர்த்தகம், தொழில்கள், நுகர்வோர் விவகாரங்கள், உணவு, பொது விநியோகம் மற்றும் ஜவுளித் அமைச்சர் திரு பியூஷ் கோயல் கூறினார்.
வாகன உதிரிபாக உற்பத்தியாளர்கள் சங்கம்  புது தில்லியில் ஏற்பாடு செய்த தற்சார்பு சிறப்பு விருதுகள் மற்றும் 7-வது தொழில்நுட்ப உச்சி மாநாடு 2022-ல் உரையாற்றிய அவர், இந்தியாவின் வாகன உதிரிபாகங்கள் துறை முதன்முறையாக 600 மில்லியன் டாலர் வர்த்தக உபரியைப் பதிவு செய்துள்ளதாக கூறினார்.
இந்தியாவின் வாகனத் தொழில்துறை 100 பில்லியன் அமெரிக்க டாலர்களுக்கும் அதிகமான மதிப்புடையது என்பதோடு நாட்டின் மொத்த ஏற்றுமதியில் 8% பங்களிப்புடன் இந்தியாவின் மொத்த உள்நாட்டு உற்பத்தியில் 2.3% பங்களிப்பையும் வழங்குகிறது. மேலும், 2025-ம் ஆண்டில் உலகின் 3-வது பெரிய வாகன உற்பத்தித் தொழிலாக மாற உள்ளது.
கொவிட்-19 சவால்கள், கொள்கலன் தட்டுப்பாடு, சிப் பற்றாக்குறை, பொருட்களின் விலைகள் ஏற்றம் மற்றும் இதர சிக்கல்களுக்கிடையே வாகனத் தொழில்துறையை வளர்ச்சியடைய வைத்த வீரர்களை அமைச்சர் பாராட்டினார்.
சிப் தட்டுப்பாடு தொடர்பான வாகனத் துறையின் கவலைகளை அரசாங்கம் உணர்ந்துள்ளது என்று திரு கோயல் கூறினார். 76,000 கோடி பட்ஜெட்டில் சமீபத்தில் அங்கீகரிக்கப்பட்ட செமிகான் இந்தியா திட்டம், இறக்குமதி சார்பைக் குறைக்கவும், சிப் துறையில் தற்சார்படையவும் உதவும், என்றார் அவர். துடிப்பான அரசும் சுறுசுறுப்பான தொழில்துறையும் கூட்டாக இணைந்து செயல்படுவதால் உலகெங்கிலும் உள்ள சந்தைகளைக் கைப்பற்ற முடியும் என்று அவர் கூறினார்.
வாகன உதிரிபாகங்கள் தயாரிப்பில் இந்தியாவின் திறன்களை எடுத்துரைத்த அமைச்சர், இந்தியாவில் தயாரிக்கப்பட்ட உதிரிபாகங்களை அதிக அளவில் பயன்படுத்துமாறு வாகன உற்பத்தியாளர்களைக் கேட்டுக் கொண்டார்.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1806925
PIB Headquarters
பிளாஸ்டிக் மறுசுழற்சி மற்றும் சுற்றுச்சூழலுக்கு உகந்த மாற்றுப் பொருட்கள் தயாரிப்புக்கான ஆராய்ச்சிப் பணிகளில் ஈடுபட வேண்டும்: மத்திய அமைச்சர் சதானந்த கவுடா
சென்னை கிண்டியில் உள்ள சிப்பெட்  – பிளாஸ்டிக் தொழில்நுட்ப நிறுவன வளாகத்தில் கட்டப்பட்டுள்ள மாணவர் விடுதியை, மத்திய ரசாயன, உரத்துறை அமைச்சர் திரு. டி.வி. சதானந்த கவுடா, இன்று  திறந்துவைத்தார்.
நிகழ்ச்சியில் பேசிய அமைச்சர் திரு சதானந்த கவுடா, இந்தியாவில் தினந்தோறும் சுமார் 26 ஆயிரம் டன் பிளாஸ்டிக் கழிவுகள் உருவாவதாகக் கூறினார். இவற்றில் மறுசுழற்சி செய்யக்கூடிய பிளாஸ்டிக் கழிவுகள், சாலைப் பணிகளிலும், சிமெண்ட் ஆலைகள் மற்றும் திரவ எரிபொருளாகவும் மாற்றி பயன்படுத்தப்படுகின்றன என்றார். மேலும், ஆண்டுக்கு 36 லட்சம் டன் பிளாஸ்டிக் கழிவுகள் மறுசுழற்சி செய்யப்படுவதாகவும், இதன் மூலம், நேரடியாகவும், மறைமுகமாகவும் 16 லட்சம் பேருக்கு வேலைவாய்ப்பு கிடைத்து வருவதாகவும் அவர் குறிப்பிட்டார்.
தற்போது நாட்டின் பல்வேறு பகுதிகளிலும் “ஒருமுறை மட்டும் உபயோகிக்கக் கூடிய பிளாஸ்டிக்” பொருட்களுக்கு தடை விதிக்கப்பட்டு வரும் சூழலில், பிளாஸ்டிக் தொழில் நிறுவனங்களிடமிருந்து வரப்பெற்ற கோரிக்கையின் பேரில், மாற்று ஏற்பாடுகள் குறித்து ஆராய, உயர்மட்ட நிபுணர் குழு அமைக்கப்பட்டிருப்பதாக அமைச்சர் தெரிவித்தார். கொள்கை வகுப்பவர்கள், தொழிலதிபர்கள், கல்வியாளர்கள் மற்றும் ஆராய்ச்சியாளர்கள் அடங்கிய இக்குழு அளித்துள்ள வரைவு அறிக்கை, சுற்றுச்சூழல் அமைச்சகத்துடன் இணைந்து பரிசீலிக்கப்பட்டு வருவதாகவும் அவர் கூறினார்.
ஒருமுறை மட்டும் உபயோகிக்கக் கூடிய பிளாஸ்டிக் பொருட்களால் ஏற்படும் பாதிப்புகள் குறித்து, சுதந்திர தின உரையில் பிரதமர் திரு.நரேந்திர மோடி குறிப்பிட்டதை சுட்டிக்காட்டிய திரு.சதானந்த கவுடா, சாலைகளில் வீசி எறியப்படும் பிளாஸ்டிக் கழிவுகளை சேகரிக்க, மாபெரும் தூய்மை இயக்கம் ஒன்றை நடத்த வேண்டும் என கேட்டுக் கொண்டார். இந்த இயக்கத்தை சிப்பெட் நிறுவனங்கள் அமைந்துள்ள நகரங்கள் மற்றும் அவற்றைச் சுற்றியுள்ள கிராமப் பகுதிகளில், காந்தியடிகள் பிறந்த நாளான வருகிற அக்டோபர் 2-ம் தேதியன்று மேற்கொள்ளுமாறும் சிப்பெட் பணியாளர்கள் மற்றும் மாணவர்கள் இதில் ஈடுபட வேண்டும் எனவும் அமைச்சர் வலியுறுத்தினார்.
சென்னை சிப்பெட் மையத்தில் 88.25 கோடி ரூபாய் மதிப்பீட்டிலான தொழில்நுட்ப மையம் அமைக்கவும், 4.35 கோடி ரூபாய் செலவில் அதிநவீன இயந்திரங்கள் வாங்குவதற்கான திட்டமும், மத்திய ரசாயன, உரத்துறையின் பரிசீலனையில் இருப்பதாகவும் அமைச்சர் தெரிவித்தார்.
அமதாபாத், பெங்களூரு, பாட்னா மற்றும் வாரனாசியில் உள்ள சிப்பெட் மையங்களில் தலா ஒன்று வீதம் 4 பிளாஸ்டிக் கழிவு மேலாண்மை மையங்கள் ஆறு கோடி ரூபாய் செலவில் அமைக்கப்பட இருப்பதாகவும் அவர் தெரிவித்தார். இதற்கான நிலம் மற்றும் கட்டடங்களை அந்த மாநில அரசுகளே வழங்கும் என்றும் அவர் குறிப்பிட்டார்.
பெங்களூரு தேவனஹள்ளி பகுதியில் 87 கோடி ரூபாய் செலவில் அதிநவீன பாலிமர் ஆராய்ச்சி மற்றும் மேம்பாட்டு மையம் அமைக்கப்பட்டு வருவதாகக் கூறிய திரு.சதானந்த கவுடா, இந்த மையம் பிளாஸ்டிக் தொழில்துறையினரின் தேவைகளைப் பூர்த்தி செய்வதாக அமையும் என்றும் தெரிவித்தார். பிளாஸ்டிக் மறுசுழற்சி மற்றும் குறைந்த செலவிலான புதிய பொருட்கள் கண்டுபிடிப்பு, சுற்றுச்சூழலுக்கு உகந்த மாற்றுப் பொருட்கள் மற்றும் பயோ-பாலிமர் பொருட்களை உருவாக்குவதற்கான ஆராய்ச்சிகளை மேற்கொள்ளுமாறும் சிப்பெட் மாணவர்கள் மற்றும் ஆராய்ச்சியாளர்களை அவர் கேட்டுக் கொண்டார்.
வேலை வாய்ப்பற்ற இளைஞர்கள், வேலைவாய்ப்பு பெறும் வகையில், ஐந்து லட்சம் பேருக்கு வரும் ஐந்தாண்டுகளில் திறன் பயிற்சி அளிக்கப்பட இருப்பதாகவும் அமைச்சர் திரு. சதானந்த கவுடா குறிப்பிட்டார்.
நித்தி ஆயோக்
மூவ்: இந்தியாவின் முதலாவது உலகளாவிய நகர்வு உச்சிமாநாடு 2018. செப்டம்பர் 7ல் பிரதமர் தொடங்கி வைக்கிறார்
நிதி ஆயோக் ஏற்பாட்டில் செப்டம்பர் 7 மற்றும் 8 ஆகிய தேதிகளில் புதுதில்லியில் நடைபெறும் இந்தியாவின் முதலாவது உலகளாவிய நகர்வு உச்சிமாநாடான மூவ் மாநாட்டை பிரதமர் நரேந்திர மோடி தொடங்கி வைக்கிறார். நகர்வின் பல்வேறு அம்சங்கள் குறித்த விழிப்புணர்வை ஏற்படுத்துவதும் பல்வேறு மேடைகளில் நகர்வை விரிவாக்குவதில் ஈடுபட்டுள்ள சம்பந்தப்பட்டவர்களை ஒன்றாக கொண்டு வருவதும் இந்த உச்சிமாநாட்டின் நோக்கமாகும். அரசுகளுக்கு இடையிலான பல்வேறு அமைப்புகளின் பிரதிநிதிகள், கல்வியாளர்கள், இந்தியாவில் இருந்தும் வெளிநாடுகளில் இருந்தும் கொள்கை சிந்தனையாளர்கள், ஓ.இ.எம்.கள், பேட்டரி உற்பத்தியாளர்கள், சார்ஜிங் உள்கட்டமைப்பு அளிப்பவர்கள், தொழில்நுட்ப தீர்வு அளிப்போர் ஆகியோர் இந்த உச்சிமாநாட்டில் கலந்து கொண்டு அடுத்த இரண்டு நாள்களுக்கு நகர்வை மேம்படுத்துவது குறித்த தங்களது கருத்துகளைப் பகிர்ந்து கொள்வார்கள்.
இந்த உச்சிமாநாட்டுக்கு முன்னதாக நிதி ஆயோக் துணைத் தலைவர் டாக்டர் ராஜீவ் குமார் மற்றும் முதன்மை செயல் அலுவலர் திரு. அமிதாப் காந்த் ஆகியோர் தலைநகரில் இன்று பத்திரிகையாளர்களை சந்தித்தனர்.
முதன்முறையாக நடத்தப்படும் இந்த உலகளாவிய நகர்வு உச்சிமாநாட்டில் உலகம் முழுவதிலுமிருந்து அரசு, தொழில்துறை, ஆராய்ச்சி அமைப்புகள், கல்வியாளர்கள், சிந்தனையாளர்கள் மற்றும் மக்கள் சமூகங்களில் இருந்து 2200க்கும் அதிகமான தலைவர்கள் பங்கேற்கின்றனர்.
இந்த உச்சிமாநாட்டிற்கு சில மாதங்கள் முன்னதாகவே மாநிலங்களுடன் ஆலோசனைகள் நடத்தப்பட்டன. நிதி ஆயோக்கின் குழுவினருடன் மாநில செயற்குழுக்கள் ஆலோனைகளை மேற்கொண்டன. இதில் மாநிலம் சம்பந்தப்பட்ட குறிப்பிட்ட பிரச்னைகள் விவாதிக்கப்பட்டு எதிர்காலத்திற்கான கசிவு அற்ற மற்றும் உள்ளடக்கிய நகர்வு செயல் திட்டம் உருவாக்கப்பட்டு பகிர்ந்து கொள்ளப்பட்டது.
அமர்வுகள் மற்றும் உரையாற்றுவோர்:
இந்த உச்சிமாநாட்டை பிரதமர் தொடங்கி வைக்கிறார். தொடக்க விழா அமர்வில் 11 உலகளாவிய முதன்மை செயல் அதிகாரிகள் 12 முதன்மை செயல் அதிகாகரிகளுடன் குழு ஆலோசனைகளில் ஈடுபடுவார்கள். சாலை போக்குவரத்து மற்றும் நெடுஞ்சாலைத் துறை அமைச்சர் திரு. நிதின் கட்கரி, ரயில்வே துறை அமைச்சர் திரு. பியூஷ் கோயல், சட்டம், நீதி மற்றும் தகவல் தொழில்நுட்பத் துறை அமைச்சர் திரு. ரவி சங்கர் பிரசாத், பெட்ரோலிய மற்றும் இயற்கை எரிவாயுத் துறை அமைச்சர் திரு. தர்மேந்திர பிரதான், வீட்டு வசதி மற்றும் நகர்ப்புற விவகாரங்கள் துறை இணையமைச்சர் திரு. ஹர்தீப் சிங் புரி, உள்நாட்டு விமான போக்குவரத்து துறை இணையமைச்சர் திரு. ஜெயந்த் சின்ஹா ஆகியோர் பல்வேறு அமர்வுகளில் உரையாற்றுகின்றனர்.
உச்சிமாநாட்டின் நோக்கங்கள்:
1, சொத்து பயன்பாட்டை அதிகரிப்பது 2. முழுமையான மின்மயம் மற்றும் மாற்று எரிபொருள் 3. பொது போக்குவரத்தை மறு உருவாக்கம் செய்வது 4. சரக்கு போக்குவரத்து 5. தகவல் பகுப்பாய்வு மற்றும் நகர்வு
பங்கேற்போர்:
30க்கும் மேற்பட்ட முதன்மை செயல் அலுவலர்கள், 100க்கும் மேற்பட்ட மாநில அதிகாரிகள், 100க்கும் மேற்பட்ட வெளிநாட்டு பிரதிநிதிகள் மற்றும் 200க்கும் மேற்பட்ட இந்திய முதன்மை செயல் அதிகாரிகள் இந்த நிகழ்வில் பங்கேற்கின்றனர். அமெரிக்கா, ஜப்பான், சிங்கப்பூர், தென்னாப்பிரிக்கா, தென் கொரியா, நியூசிலாந்து, ஆஸ்திரியா, ஜெர்மனி, பிரேசில் உள்ளிட்ட நாடுகளின் தூதரகங்கள் மற்றும் தனியார் துறையைச் சேர்ந்த சர்வதேச பிரதிநிதிகள் பங்கேற்கின்றனர்.
மேலும் விவரங்கள் பெற: pib.nic.in
மனித வள மேம்பாட்டு அமைச்சகம்
தொழில்நுட்பத்துக்கான தேசிய கல்வி கூட்டணி  3.0 மற்றும் மாநில மொழிகளில் ஏஐசிடிஇ தயாரித்த தொழில்நுட்ப புத்தகங்கள் : மத்திய கல்வி அமைச்சர் வெளியீடு.
நாட்டில் உள்ள மாணவர்களுக்கு நன்கு உருவாக்கப்பட்ட கல்வி தொழில்நுட்ப தீர்வுகள், பாடப்பிரிவுகளை வழங்க, தொழில்நுட்பத்துக்கான தேசிய கல்வி கூட்டணி 3.0 என்ற தளத்தை, மத்திய கல்வி மற்றும் திறன் மேம்பாட்டு அமைச்சர் திரு .தர்மேந்திர ப்ரதான் தொடங்கி வைத்தார். அகில இந்திய தொழில்நுட்ப கல்வி கவுன்சில்  மாநில மொழிகளில் தயாரித்த தொழில்நுட்ப புத்தகங்களையும் அவர் வெளியிட்டார்.
இந்நிகழ்ச்சியில் மத்திய அமைச்சர் திரு .தர்மேந்திர ப்ரதான் பேசியதாவது:
பொருளாதாரத்தில் பின்தங்கியுள்ள மாணவர்கள் இடையே நிலவும் டிஜிட்டல் இடைவெளியை போக்குவதில் தொழில்நுட்பத்துக்கான தேசிய கல்வி கூட்டணி  தளம் குறிப்பிடத்தக்கதாக இருக்கும் மற்றும் அறிவு அடிப்படையிலான தேவையை நிறைவேற்றும். தொழில்நுட்பத்துக்கான தேசிய கல்வி கூட்டணி தளத்தில், 58 உலகளாவிய மற்றும் இந்திய கல்வி தொழில்நுட்ப நிறுவனங்கள் இணைந்து 100 பாடப்பிரிவுகளையும், மின்னணு பாடங்களையும் வழங்குகின்றன. இதன் மூலம் மாணவர்களின் கற்றல் மற்றும் வேலைவாய்ப்பு திறன் அதிகரிக்கும். கற்றல் குறைபாட்டை போக்குவதில், மின்னணு பாடங்கள் மற்றும் டிஜிட்டல் திட்டங்கள் சரியான நடவடிக்கைகளாக இருக்கும்.
வேலை வாய்ப்பு திறன்களை ஊக்குவிக்கவும், எதிர்கால தேவைகளுக்கு நமது இளைஞர்களை தயார்படுத்தும் வகையிலான பாடங்களை, திறன் இந்தியா அமைப்புடன் இணைந்து நீட் தளத்தில் பாடங்களை ஏஐசிடிஇ சேர்க்க வேண்டும். மிக குறைந்த செலவில் மின்னணு பாடங்களை ஏஐசிடிஇ மற்றும் கல்வி தொழில்நுட்ப நிறுவனங்கள் வழங்க வேண்டும். நீட் 3.0 தளத்தில் இணைந்துள்ள உலகளாவிய கல்வி தொழில்நுட்ப நிறுவனங்கள் மற்றும் இந்திய தொடக்க நிறுவனங்களுக்கு பாராட்டுக்கள். குறைந்த செலவில் அனைவருக்கும் கல்வி கிடைக்கும் வகையில், கூட்டாக செயல்பட அனைத்து கல்வி தொழில்நுட்ப நிறுவனங்களும் வரவேற்கப்படுகின்றன.
நீட் 3.0 திட்டத்தின் கீழ், 12 லட்சத்துக்கும் அதிகமான பின்தங்கியுள்ள மாணவர்கள் ரூ.253 கோடிக்கும் மேற்பட்ட மதிப்பில் இலவச தொழில்நுட்ப கல்விக்கான கூப்பன்களை பெற்றது மகிழ்ச்சி அளிக்கிறது. புத்தாண்டில் பிரதமரிடம் இருந்து மாணவர்கள் பெறும் மிகப் பெரிய பரிசு இது. 21ம் நூற்றாண்டில் உலகளாவிய பொருளாதாரத்தை இந்தியா வழி நடத்தும். வர்த்தக மற்றும் பொருளாதாரத்துக்கு சிறந்த இடமாக இந்தியா இருக்கும்.
நாட்டில் பல மொழிகள் இருப்பது நமது பலம். புதுமையான சமூகத்தை உருவாக்குவதில் அந்த மொழிகளை பயன்படுத்துவது முக்கியம். மாநில மொழிகளில் படிப்பது, நமது இளைஞர்களின் விவேகமான சிந்தனையை மேலும் மேம்படுத்தி அவர்களை உலகளாவிய குடிமக்களாக மாற்றும்.
இவ்வாறு மத்திய அமைச்சர் திரு தர்மேந்திர ப்ரதான் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1787158